لمغريب

لمغريب ؤلا لمملكة د لمغريب (ب لامازيغية ⵜⴰⴳⵍⴷⵉⵜ ⵏ ⵍⵎⵖⵔⵉⴱ- تاݣلديت ن لمغريب ؤلا ⴰⵎⵓⵔ ⵏ ⵡⴰⴽⵓⵛ امور ن واكوش ؤ كاتعني "بلاد الله" لي ولات "ⵎⵓⵔⴰⴽⵓⵛ"-"موراكوش" منها خرجات كلمة مراكش) واحد لبلاد كاينة فالشمال لغربي د افريقيا. الميساحة ديالها الكلية تقريبا 718. 550 كم²، لعاصيمة ديالها هيا رّباط ولمدينة لكبيرة ديالها هيا الداربيضا، ولي هي مدينة ديال الصّرف ؤ لخدمة. و لهضرة لمرسمة ديالها هي لعربية و تمازيغت و كاينة حتا هضرة مغريبية لي هي الداريجة و لي هي متاترة ب تمازيغت و لعربية و لفرانساوية و سپنيولية. لمدون لكبار لاخرين ولمعروفين هوما، فاس، مراكش، سلا، مكناس، طنجة، اݣادير، اسفي، تطوان، وجدة، بركان، لعيون، الحسيمة، بني ملال، قنيطرة، وارزازات والداخلة. تايلاݣيها من الشمال لبحر دّخلاني والصبليون، من لغرب لمحيط لاطلاسي، من الشرق الجزائر، ومن لجنوب موريتانيا. كايسكنو فيه جوايه 36. 5 مليون د نّاس على حساب التقديرات ديال 2019. لمغريب بلاد داخل ف لامم لمتحدة من عام 1956 و جّامْعة دلبلدان لعربية من 1958، وهو من بين لبلدان اللي صاوبات لتيحاد دلمغريب لكبير فعام 1989. لمغريب مديور فيه نضام ملكي من السلالة دلعلويين ؤ اللي فيه الملك محمد السادس هو اللي كايحكم لبلاد من عام 1999 مورا موت باه لحسن تاني، عندو دوستور توافقت عليه اغلبية كبيرة ف 2011 وعندو برلامان كايصوتو الناس على لعضاوي ديالو. الرايس دلحكومة دلمغريب ليوما هو عزيز اخنوش لي كينتامي لحزب التجمع لوطني د لاحرار. السمية ديال لبلاد. لامازيغ ف لقرن لول قبل لميلاد دارو مملكة مقابلة لبحر دّخلاني، وسماوها مملكة موريطانية، لي سميتها جات من كلمة "مور" باش كانو كيتسماو الناس لي ساكنين ف غرب شمال افريقيا، هاد لمملكة تقسمات عام 40 ميلادية لجوج اقاليم: موريطانية طنجية ف لمغريب و موريطانية لقيصرية ف دزاير. دابا هد سّمية كاتعطا ليوما لبلاد موريتانيا. من بعد ما دخل ليسلام لمغريب ولات كاتسمى هاد لارض لمغريب لاقصى. لوغات دنصارى (بحال لفرانساوية و نݣليزية) خداو سمية المغريب من واحد لكلمة لاتينية (مرك)، وهي طريقة غالطة نطقو بيها هاد ناس كلمة مراكش لي كانت عاصيمة د لمورابيطين. وكاينة سمية امازيغية لي هي "امور ن اكوش" و كاتعني "بلاد الله". سميت لمغريب يمكن جات من "لغرب"، ؤ كانلقاو سميات قدام ديال لمغريب لّي عندهوم نفس لمعنى بحال "موهاريم" ب لفينيقية، ؤ "هيسپيريس" ب ليونانية لقديمة. وفلغالب بلي لمشارقة فالفتح ديال لعرب لهاذ جيهة سماو ݣاع لبلدان لي ورا مصر بسميت المغريب. ويݣولو فرواية خرا بلي ناس بكري كان تايحساب ليها بلي الشمس كاطلع من جّاپون (بشينوية نيهون: لبلاصة لي كاطلع منها شمش) وكاتلاح ف لمملكة د لمغريب (ب لعربية لفوصحى المغرب: البلاصة لي كاتلاح فيها شمش). ناس لي كانت كاتكتب تاريخ ديال لعرب كانت كتفرق لمغرب لكبير لتلاتة د لبلدان: لمغريب لقريب (ف تونس)، لمغريب لوسطاني (ف لجزائر) ولمغريب لبعيد (لي هو لمغريب). ناس من بعد عرفات لمغريب ب سميات خرا بحال سميات ديال لعواصيم ديالو كيبحال مملكة مراكش ومملكة فاس، حيتاش سلاطين ديك ساع كانو كايسينيو لتيفاقيات و لمعاهدات اما بـ "سلطان فاس" ولا "سلطان مراكش". صبليون خداو سمية ديال هاد لبلاد (Marruecos) من سمية مدينة مراكش، نفس لحاجة داروها لفرانصيص (Maroc) واخا بعض لمرات كيسميو لبلاد بلمملكة الشريفة (Le Royaume chérifien). تاريخ. قبل تاريخ. لعصر لحجري لقديم. المنطقة اللي هي دابا المغريب كانت مسكونة من العصر الحجري القديم، ف شي وقت مابين 190. 000 و 90. 000 ق. م. كاينة دراسة جديدة اللي تقدر تبين بيلا المغريب كان مسكون قبل هاد التاريخ من بعد ما تكتاشفو مستحتات ديال الهومو ساپيينس حدا الضفة ديال المحيط الاطلسي ف جبل ايغود اللي التاريخ ديالهوم كيرجع ل قبل 315. 000 ق. م. الشي اللي كيجعل هاد المستحتة هي اقدم مستحتة ديال الهومو ساپيينس ف العالم. ف العصر الحجري القديم العلوي، المنطقة ديال المغرب كانت كاتشبه الساڤانا فعوض القحولة اللي المغريب ولا معروف بيها دابا. الحقبة العاترية (من هادي 40 حتال 20 الف عام) جات من وراها التقافة الايبيروموريسية (من هادي 21 الف عام) اللي تتواجد بالاخص فمنطقة تافوغالت فاقليم بركان لي لقاو فيها اثار وهياكل وحمض جيني يرجع لذيك الحضارة لي سماوها على سميت "انسان تافوغالت" بلفرونسي ليسم لعيلمي ديالو L'Homme de Taforal. اما سميت ايبيروموريزية فهي غلط حسب الاركيولوجي بزوݣاغ لانهم فبدية لقرن لفايت عتاقدو بلي كاين التشابهات معا التقافات لايبيرية و ليوم تاكدو بلي لاعلاقة. لعصر لحجري جديد. ف لعصر لحجري الجديد، جاو صيادا ورعاة وستاقرّو ف الساڤانا ديال المنطقة. التقافة ديالهوم زداهرات حتى بدات المنطقة كاتيبس من مور عام 5000 ق. م بسباب التغيرات د المناخ. المناطق الساحلية ديال المنطقة د المغريب ف البدو ديال العصر الحجري الجديد كانت كاتشتارك ف التقافة ديال الفخار مع المنطقة ديال البحر البيض المتوسط. الحفريات الاركيولوجية بينات بيلا التدجين د البقر والزراعة دالغلة بجوجهم وقعو ف داك العصر. ف العصر النحاسي، التقافة الجرسية كانت وصلات للشمال دالمغريب. تاريخ لقديم. لفينيقيين. المجي ديال الفينيقيين للسواحل المغربية ادّى لقرون ديال الحكم الاجنبي ف الشمال د المغريب. [] التجار الفينيقيين ختارقو المنطقة الغربية ديال البحر البيض المتوسط قبل القرن 8 ق. م و من وراها ب شوية بناو مستودعات ديال الملحة ف السواحل و الوديان د المغريب. من بين اهم المستوطنات اللولة ديال الفينيقيين كاين شالة، ليكسوس و موݣادور. كانو معروفين ب مهاراتهم ف الملاحة و التجارة و جاو ل لمغريب باش يديرو تجارة النحاس و القصدير. الفينيقيين خلاو اثر ثقافي كبير ف لمغريب من خلال المعابد و الادوات الفخارية. مستوطناتهم ماكانتش غير تجارية، ولكن زادة مراكز ثقافية و دينية، كيعبدو فيها الهة تانيت و بعل، و كيحتفلو بطقوس دينية. لقرطاجيين. جات الحضارة القرطاجية قبل القرن 5 ق. م و وسّعت السيطرة ديالها ف شمال افريقيا. قرطاج زادت كبرات لعلاقات التجارية مع القبايل الامازيغية، و خلصات ليهم خلصة سنوية باش تحافض على التعاون ديالهوم ف الستغلال د المواد الاولية. موريطانيا. من القرن 3 ق. م، موريطانيا كانت مملكة قبَلية امازيغية على الضفة المتوسطية ديال المغريب، اقدم ملك معروف ديال موريطانيا كان هو باݣا، اللي حكم فالقرن التالت قبل ميلاد المسيح و من بعد منو كان بوكوس لول لي حكم بين 100 ق. م و 80 ق. م. الملوك الامازيغيين ما كانوش كيسيطرو بزاف على السواحل، الشي اللي سهّل الدخلة ديال الرومان. ف اللول، موريطانيا كانت كليّان ديال لامبراطورية رومانية ف عام 33 ق. م، و من بعد ولات اقليم تابع للرومان ب شكل مكمول ملي الامبراطور كاليݣولا عدم پطوليمايوس، لملك اللخراني ديال موريطانية، ف عام 40 ميلادية. روما سيطرات على الاراضي الموريطانية، اللي ما كانتش محددة مزيان، ب تفاقيات و معاهدات مع القبايل الاصلية فعوض ما يكون غزو عسكري و وسّعات النفود ديالها غير ل دوك المناطق اللي كانت كاتعتبرهوم مفيدين للاقتصاد ديالها و اللي ما كانوش كيتطلبو بزاف د الناس للحماية. هاد المنطقة ولات جزء من الامبراطورية الرومانية و ولات سميتها موريطانية طنجية و خدات طنجيس (طانجا دابا) ك عاصمة ليها. ف الوقت ديال الحكم د الامبراطور الروماني كلاوديوس، الحكام ديال موريطانية طنجية كانو كيحكمو حتى المناطق ف الجنوب ديال ڤولوبيليس (وليلي دابا)، بلحاق الحكم الحقيقي ديال الرومان كان حد سالا كولونيا (شالة دابا). شي المؤرخين كيامنو بيلا الامبراطورية الرومانية وصلات حتى لانفا (الدار بيضا دابا). لبيزانطيين. فلعام 285 خرجات لمبراطورية الرومانية من لمغريب وجاو لوندال وهوما قبايل من الشرق ديال جرمانيا (لاليمان د ليوم)، ومن موراها لݣوط لغربيين ومن موراها لبيزنطيين. فهاد لوقيتة كانوا الناس فالجبولة مامستعمرهوم حد، انما كان كيحكمهوم ملوك وقياد امازيغ منهوم. جات الناس لي كتروج لمسيحية لمغريب فلقرن جوج ميلادية، والناس لي ساكنين لفيلاجات ولعبيد وبعض لفلاحة قبلوا هاد الدين الجديد هادا لي جابو ليهوم. تاريخ لمتوسط. لامويين. لغزو لاسلامي ديال منطقة المغرب الاقصى، اللي بدا ف الوسط ديال القرن 7 ميلادية، نجح ف البديا ديال القرن 8. هاد الغزو جاب الاسلام ولُّغة لعربية للمغريب. لمغريب ف هاد الوقت كان كيتعتابر طرف من لمقاطعة ديال افريقية اللي كانت تابعة للدولة الاموية، و لحكام ديال كل بلاصة كانو كيتختارو من عند لحاكم لكبير ف قيروان. للقبايل الامازيغية عتانقو الاسلام، بلحاق حتافضو بلقوانين لعرفية ديالهوم، و خلصو الضريبة للادارة ليسلامية لجديدة. كانو جاو ناس عرب و سكنات لمغريب و حكماتو وصاوبو مماليك دياولهوم، بحال صالح بن منصور لي اسس امارة نّكور ونشر ليسلام بين لي ساكنين فلمملكة ديالو، غالبا من مورا ما كانت كتطرا حرب فبزاف ديال لوقات. ف 750م، القبايل الامازيغية ناضو ضد لخيلافة الاموية. التورة بدات من عند القبايل اللي كاينين ف الغرب د لمغريب ونتاشرت دغيا فلمنطقة كاملة. واخا التورة ضعافت ف 742م قبل ما توصل لقيروان، لا الحكام الاموين و لا الخلفاء ديالهوم العباسيين قدرو يعاودو يسيطرو على الغرب ديال افريقية. المغريب تهنى من الحكم ديال الامويين بلحاق ولا مقسوم على بزاف ديال لدول امازيغية صغيرة مستقلة بحال برغواطة، سيجلماسة، ونكور، وزيد عليهوم تلمسان وتاهرت اللي دابا كينتميو لـدزاير. لادارسة. ف عام 789م، تبنات دولة لادريسية للي حكمات جزء كبير من لمغريب على يد ادريس بن عبد الله، ولي كان هرب من موقعة فخ عام 786م، وجا لمدينة وليلي وستقبلاتو لقبيلة لامازيغية ديال اوربة لي بايعاتو فنس لمدينة باش يتكلف بلامور دينية والسياسية ديالهم، بعد هاد لمبايعة، بايعوه قبايل اخرين بحال زناتة وغيرها، لي عطاه بزاف ديال لقوة باش يدير التوسوعات ديالو حتى وصلات الدولة ديالو لتامسنا، فازاز وتلمسان، و اسسات بزاف ديال لمدون من غير فاس، بحال لبصرة ؤ تامدولت، و تبعو ليهم بزاف ديال لقبايل بحال مكناسة ؤ غمارة ؤ مصمودة، لكن واخا هكاك فشلوا لادارسة فتوحيد ديال لمغريب، حيت فلعهد ديالهم كان لمغرب مقسم لبزاف ديال لامارات، بحال امارة نكور فشمال، و سجلماسة فشرق، و بروغواطة فلغرب. كايتقال بلي هارون الرشيد صافط لي يقتل ادريس بن عبد الله بسم، من موراها شد ولدو ادريس التاني لحكم وهو باقي صغير عاد عندو 12 لعام. هاد دري ولا راجل وكبر لحكم ديالو، ؤ بنا مدينة فاس عام 808 م، و مهد للمرحلة دلقوة ديال هاد دولة، لي تبنا فيها جامع لقاراويين عام 859م، لي هو من اهم لمعالم تاريخية فلمغريب، و اقدم جامعة فلعالم. بعد لمرحلة ديال لقوة، جات لمرحلة ديال ضعف لي طاحت فيها دولة عام791 م على يد يحيى رابع. من اهم الاثار لي خلاوها الادارسة هي مدينة فاس لي بناها دريس تاني و قسمها لعدوة ديال الاندلس و عدوة ديال لقرويين، و بنا فيها بزاف ديال لمعالم بحال جامع الاشياخ فلعدوة ديال لاندلس، ؤ جامع شرفاء فلعدوة ديال لقرويين، ؤ دور سوار على لمدينة، و دار ليها لبيبان. فلوقت ديال لادارسة، كانت لمدينة ديال فاس عندها شهرة كبيرة فلعالم، حيت كانت من لمدون لقلال لي متحضرين، بحكم كانو فيها زناقي مبلطين بلحجر و تاينقيوهم بشكل دوري، و كانت لخزينة ديال دولة مرفحة حيت تادخل بزاف ديال ضرائب على تجارة لي تشهرات بيها هاد لمدينة، كيف ما دارو الادارسة عملة خاصة بيهوم من لفضة. اهم لحوايج لي ميزات الحكم ديال الادارسة عاود، هو جامع القرويين، لي تايتعتابر اقدم جامعة مزال محلولة لحدود ليوم، هاد جامع لي بناتو فاطمة لفهرية عام 895 م، بلفلوس لي ورتاتهم على باها لي كان تاجر كبير جا لفاس من لقيراوان، لي خلى هاد جامع يتشهر قد هكا هو لعلوم لي تطورات ديك لوقت بلفضل ديالو، حيت كان بحال مدرسة ولا جامعة تايجيو ليها طلبة لعلم من كل بلاصة باش يتعلمو لعلوم ديال دين و ديال لعقل، بحال طب ولمنطق وتفسير و غيرها، و كان هاد جامع تايوفر امكانية لناس باش يتعلمو نظريا و تطبيقيا. جات من مورا هاد السلالة بزاف ديال لمماليك خرا بحال لموحدين ولمرينيين ولوطاسيين والسعديين وحدا تابعة ختها، كياخدوا شي مدون كيديروهوم عواصم لدول كبيرة بزاف. هاد لمدون كتسمى ليوما بلمدون لمبراطورية دلمغريب. ومن مورا لقرن 11م، زداهرات هاد الدول وكانت قوى كبرى فلغرب ديال افريقيا، من مورا ما كانت كاتحكم ديك لبلايص، وزيد عليهوم حتى لاندالوس. بزاف ديال لمسلمين وليهود هربو من لحرب لي نوضاتها لمماليك لمسيحية عليهم فلاندالوس، ولي ناس عرفاتها من بعد بحروب الاسترداد. لمرابطين. من ورا ما طاح لحوكم ديال لادارسة، ومن عام 1060، بداو سلالات امازيغية تايحكمو لمغريب، اول وحدة كانت هي دولة ديال لمرابطين للي لاصل ديالها من قبيلة لمتونة من صنهاجة. دولة دلمرابطين نجحات توحد لمغريب، ؤ توسعات فلاندلوس ؤ لمغريب حاليا، ؤ توسعات تا على شي بلايص من موريطانيا ومالي ولجزاير دابا، كيف ما كانت حاكمة طرقان ولمدون ديال تجارة ديك لوقت. تاسسات دولة دلمرابطين بعد 119 عام بعد ما طاحت دولة دلادارسة، بضبط عام 1036 م على يد عبد الله بن ياسين، و دارت مراكش عاصمة ديالها، ونجحات تسيطر على بورغواطة، هاد دولة عرفات احسن وقت ليها على يد يوسف بن تاشفين، و ماطاحتش تا لعام 1143 م على يد لموحدين. يوسف بن تاشفين، سميتو كاملة هي ابو يعقوب يوسف بن تاشفين بن ابراهيم اللمتوني الصنهاجي، تزاد عام 1009 و خدا لحكم عام 1065، و مات عام 1106 فمراكش و تدفن فيها، هو واحد من لحكام ديال دولة لمرابطية من اصل امازيغي، (قبيلة لمثونة)، تلقب بامير المؤمنين وناصر الدين، مراتو هي زينب نفزاوية، ؤ ولادو هوما علي بن يوسف بن تاشفين وتميمة بنت يوسف بن تاشفين. لموحدين. دولة ديال لموحدين توسعات على لاندلوس وشمال دلمغريب وتونس ولجزاير دابا. كيف ما حكمو طرقان ولمدون ديال تجارة لمومهيمة ديك ساعة. دول لموحدية دخلات فحرب معا لمرابطين، بعد ما دارو دولة ديالهم عام 1120 م على يد محمد بن تومرت، و حكمو لعاصمة دلمغريب ديك ساعة لي هي مراكش، لي خلاوها عاصمة لدولة ديالهم، من بين سلاطين لي حاكموا يامات لعز ديال لموحدين كاين يعقوب لمنصور لي تزعم الكومبة ديال لارك ضد لمملكة ديال قشتالة. دولة ديال لموحدين طاحت عام 1270 فاش مات سلطان ابي دبوس. لي اسس دولة ديال لموحدين هو محمد بن تومرت بن عبد الله بن يا مصال، من منطقة هرغة فسوس، تزاد عام 1077 ؤ مات عام 1130 فمنطقة تينمل و تدفن فيها فلمسجد لاعظم، هو قايد عسكري مسلم، ؤ كاتب ؤ سياسي، تشهر بلهتمام ديالو بلاسلام، ؤ قراو على يديه بزاف ديال ناس بحال عبد المؤمن بن علي، اهم كومبة دارها هي لكومبة ديال لبحيرة ضد لمرابطين لي تغلب فيها، ؤ اهم كتاب عندو هو كتاب "اعز ما يطلب". فلعهد ديال دولة دلموحدين، بانو بزاف ديال لعلماء، اشهر واحد فيهم هو بن رشد، لي تشهر بلعلوم لي كان تايبحث فيها بحال طب، لعلوم طبيعية ولفلسفة، ولاخلاق وسياسة ولفقه وللغة. كيف ما خلاو لموحدين بزاف ديال لاثار لي كاتعبر على لحضارة ديال هاد دولة، بحال صمعة دلكتبية فمراكش، وصمعة دحسان فرباط، وباب اڭناو فمراكش، وصومعة لخير اَلدا فاشبيلية. تاريخ جديد. فالتاريخ الجديد ستمرو سّعديين ف لحوكم تال عام 1659. من موراها بانت سلالة لعلويين لي كانت حاكمة مملكة تافيلالت من 1635. هاد السلالة عاودات وحدات لمغرب فعام 1666. فعام 1684 رجع مولاي سماعيل بن شريف طنجة من نجليز وبدا كيجمع لمداين دلمغريب فواحد الدولة مجموعة، واخا شي قبايل مابغاوش ليه. كان لمغريب اول دولة لي عتارفات بستيقلال ديال ميريكان ف 1787م. وفلبدية ديال التورة ديال ميريكان كانت لباريخات لميريكانية ديمن كتجيها لهجمات ديال لقراصينة لامازيغ، من بعد قرر محمد تالت ان كاع سفن ديال ميريكان غادي تكون مصوفية من لهجومات ديال لقراصينة. تدارت فعام 1777 المعاهدة ديال الصداقة لميريكانية لمغريبية، وكتعتابر ليوما من لمعاهدات لقديمة ديال ميريكان لي مازالا خداما تالين لهاد النهار. من لبدية تاع القرن 18م وقف لمغريب انكاپابل قدام واحد تورة كبيرة بداتها اوروبا فقضية التورة الصناعية، وحاول لمخزن يدير بزاف ديال لاصلاحات باش يساير لوضع الجديد لي قدامو، وما بين هاد لاصلاحات: لمخزن والسياسة. واخا نيضام ديال لبيعة كانو فيه لقاوانين الدينية هي لي كانت كاتفورصا، انما فلقناتي لخرين لقاوانين لوضعية هي لي كانت كتسير لبلاد وكاتنضم لعلاقات مابين الشعب لا من ناحية لقتيصاد ولا لمحاكيم ولا لبوليس فلبلايص لي كان فيها واحد النوع ديال لحوكم الداتي، هاد لتيفاقيات كانت كاتقيد فلمدارس (بلامازيغية: ⵜⵉⵏⵎⵍ "تينمل") وكتختالف من بلاصة لوخرا، هاد التنضيم واخا كان لمخزن ضعيف، كان كيعوض السلطة ديالو وكايجي لحوكم متوازن، وكيبان الدور ديالو بزاف فاش كاتنوض روينة على شكون غايحكم ديك لبلاصة. من ناحية المؤسسات، كيعاود لينا لمقيم لعام لفرنسي فلمغريب جنرال ليوطي فوحدة من لكيتابات ديالو: "«فاش دخلنا لمغريب لقينا قدامنا واحد لمبراطورية قديمة فالتاريخ ومامتحكم فيها حتى شي براني، كانت شادة فراسها قدام اي حاجة درناها باش تولي ديالنا، وحتى دابا فهاد لعوام لاخرين كتبان لينا منضمة بزاف لا من جيهة لادارات فالداخل ولا لي كايمتلوها على برا»" لمؤريخ لبريطاني اللبناني فاصلو البيرت حوراني (1915-1993)، لي كان استاد فجامعة اكسفورد، اكد فلكتاب ديالو "تاريخ الشعوب العربية" ان لمغريب كانو عندو مؤسسات حوكومية و وحدين خرين متعلقين بلقضاء، وكيݣول: "«من مورا لحودود ديال لمبراطورية لعتمانية، كاينا دولة من نوع اخر كاينا من هادي شحال: ديك دولة سميتها لمبراطورية لمغريبية»"، وعندها ݣاع لبودرات ديال دولة جديدة: لمحاكيم ولويزارات ولعسكر، واخا فشي وقات كانت كتجي لفوضى ولحوكم لي ممݣادش. لعسكر. السياسة لي كان خدام بيها لمغريب فلقرن 16 و17 هي سياسة كانت كتجيب توازون الدولي، وهادشي باش ايحافض لمغريب على ستيقلال ديالو ويبعد عليه الطمع ديال لبلدان لبرانية. بدات الدولة دلمغريب كادير لتيصالات مع الدولة لعتمانية من مورا ماولاو هادو صحاح ومتحكمين، والجهد ديالهوم زاد بزاف فاش داو تلمسان ف1517 ووداو مدينة الجزائر ف1516. من مورا ما خداو تلمسان، هرب السلطان ديالها وطلب اللجوء فمدينة فاس. العتمانيين كانو منوضين حرب فشمال افريقيا زعما راه كيدابزو مع الصبليون النصارا، ديك لوقيتا نيت كانو سّعديين محاربين مع برطقيز وجراو عليهم من لجانوب دلبلاد، وبضبط من مدينة اكادير ف1514، ومن موراها دارو سّعديين توحيد لبلاد من مورا ما خداو لحوكم من الوطاسيين. لقتيصاد. فلقرن 18 بداو لمصاليح ديال ؤروپا كيكبرو نهار مورا خوه ف لبحر لبيض لمتوسط، هاد لمصاليح خلات الدول ديال ؤروپا يحضيو التجارة ديالهوم باش ايوقفو لجيهاد لبحري لي كانت كاديرو لباريخات دلمغريب هاداك لوقت. بسباب هادشي بزاف ديال الدول داوروبا سنات معاهادات اولا جدداتها مع لمغريب، و هادشي فالنص التاني ديال لقرن 18. متلا فلعهد ديال محمد تالت (لي حكم مابين 1757 و1790) جات 7 ديال الدول لاوروبية وسينات معاهادات ديال الصحبة والتيجارة، بلحق كانت كولها تقريبان كتشابه فلبنود اللي فيها، بحال لحضية ديال لباريخات ويتعطاو متيازات لتجار دياولهوم ويتعطاو ليهوم لخدامات فلمراسي دلمغريب. تاريخ لقريب. فلبدية ديال لقرن 20 ومورا ما كانش انتفاع من ليصلاحات لي دار لمخزن باش تجدد الدولة، ومن مورا ماكانو بزاف ديال لمشاكيل فلقتيصاد وازمات فالداخل وعلى برا، سيفطات فرنسا لعسكر ديالها لدارالبيضا فشهر 8 ديال 1907، وكان بزز على السلطان عبد الحفيظ اسيني معاهدة فاس ف1912 خلات لاراضي ديالو تكون تحت حماية من طرف فرنسا والصبليون على حساب ما تافقو عليه فمؤتمر لجزيرة لخضرا ف7 شهر 4 عام 1906، من موراها ولات عند الصبليون نفود فالشمال (الريف) ولجانوب (سيدي افني وطرفاية ولاقاليم لجانوبية). داكشي لي بقا من لمغريب خداتو فرانسا وف1923 تعلنات مدينة طنجة على اساس غاتولي منطقة دولية من مورا ما تسينا بروتوكول طنجة. سلطة وسياسة ولمؤسسات. لقوام ديال دولة. لمغريب بحال اي دولة عندو حدود برية وبحرية وجوية لي كاتحدد لارض ديالها، هاد الارض مقسمة ل 12 لجيهة، منها 9 دلجيهات بحرية، ؤ 3 دلجيهات داخلة. اما شعب لمغربي، معروف بتنوع ديالو من ناحية الاصول، حيت كاينين لامازيغ لي هوما سكان لاصليين ديال لبلاد، و كاينين لعرب، كيف ما كاين توازن بين رجال و لعيالات، عكس لفئات ديال لاعمار لي مرتافعة شوي فلفئة ديال شباب، كيف ما كاين تنوع بين ناس ديال لمدون ؤ ناس ديال لبادية، هاد ناس منهم لفلاحة ؤ لموظفين ؤ صناع ؤ لعمال ؤ غيرهم. نظام دلحوكم فلمغريب ملكية دستورية ديموقراطية برلمانية واجتماعية، لماليك فيها هو رئيس ديال دولة، ؤ لممثل لول ديالها. على حساب ما تايݣول الدستور د2011، لماليك عندو سلطة محدودة. ؤ لحوكومة كاتسمح يكونو احزاب دلمعارضة، بزاف من هاد لاحزاب تدارت غير فسنين للخرة. رئيس لحوكومة (قبل 2011 كان كيتسما لوزير لول) هو رئيس ديال لحوكومة لي فيها بزاف ديال لاحزاب. سّلط ديال دّولة. سلطة فلمغريب مكونة من 3 ديال لحوايج: رّموز ديال دّولة. او لماليك. على حساب ماتايݣول الدستور ديال لبلاد فلفصل 19: "«الملك هو لمير لمومنين وهو لپاطرون لكبير ديال الدولة قدام دوال لاخرين، والرمز لي كايجمعها وهو لي ضامن الدوام ديالها، هو لي كيطاكي لدين ولي كياخود لوقار ديال الدستور، وعندو الحق باش يصاوب لحقوقا ديال لمواطنات ولمواطنين ولجماعات ولهيئات وهو لي كايضمن ليستيقلال دلبلاد ولحوز ديال لمملكة داخل لحق ديالها. »" لمليك كيتراس لمجليس ديال لويزارا، وهو لي كايحط رئيس لويزارا فبلاصتو من مورا ماكادوز لنتيخابات التشريعية، ومن مورا ماكايطلبو الرايس كيعين لمليك لويزارا لاخرين. واخا الدستور عاطي لحق لمليك باش ايجري على لويزارا من هديك لخدمة لي شادينها، اولا يتفك واحد من لمجاليس دلبرلمان اولا بجوجهوم من مورا مايتشاور مع الرايس ديالو والرايس ديال لمجليس الدوستوري، ويدير خطاب للشعب، فهادشي ماطرا الا مرة وحدا ف1965. الدستور و لمؤسسات. دستور المغرب 2011 هو الدستور السات ديال المغرب من نهار خدا الاستقلال. هو اعلى قانون كاين فلبلاد وهو اللي تاينضم السلطات والعلاقات اللي بينها فالمغرب: الملك، الحكومة، البرلمان والسلطة القضائية. فيه 180 فصل وبدات الخدمة بيه رسميا ف 30 يوليوز 2011. لبرلمان لمغريبي فيه جوج دلمجاليس: مجلس النواب ومجلس لمستشارين. الناس ديال مجلس النواب، لي هوما 325، كيصوت عليها الشعب ديريكت، وكاتسالي لعضوية ديالهم فلبدية ديال الدورة دشهر 10 فلعام لخامس من مورا ماكايختارهوم الشعب. لمجلس ديال لمستشارين فيه 270 ديال الناس كيتختارو لتسعود دالسنين. 3 من كل 5 منهم من كل جيهة فلمغريب كتستيهوم هيئة ناخبة فيها ممتلين دلجماعات لمحلية، ودوك جوج خماس لي بقاو كتصوت عليهم هيئات ناخبة فيها منتخبون فلغرف لمهنية وهيئة ناخبة فيها ممثلي الماجورين. رّاية ؤ نّشيد لوطني. علم المغريب هو علم فيه توب حمر وسط منو نجمة مخمسة خضرا. شعار المغريب هو ترس حمري فيه نصف ديال الشمش طالعا ب15 خط ديال الشعة فوق واحد الساحة فيها جبولة ديال الاطلس، وفجناب جوج سبوعة من سباع ديال الاطلس، السبع لي على ليسر مجانب ولي على ليمن راسو افاص، وفالترس واحد الصمطة دهبية مكتوب فيها لاية ديال لقران": ﴿ان تنصروا الله ينصركم﴾. اول نشيد مغريبي كان هو نشيد جمهورية الريف المغربي لي تاسسات ف 1921، ومشات بسباب هجوم فرنصي صبليوني عام 1926، كتبو الشاعر ديال فلسطين ابراهيم طوقان بلالحان ديال اللبناني محمد فليفل، وكيشبه بزاف للنشيد لوطني ديال لبنان. النشيد لوطني ليوما هو النشيد الشريف (تيليشارجيه) كتبو علي الصقلي الحسيني ولحنو ليو مورݣان. النشيد بقا بلا كلمات من مورا لستيقلال حتى ل1970 ملي تاهل لمنتخاب لكاس لعالام ديال لمكسيك لي كان اكبر بلاصة كتحتافل فيه الدول بلاناشيد لوطنية، ملي خدا الحسن التاني كلمات ديال الشاعر علي الصقلي الحسيني مع نفس لحن باش اغنيوه لكوايرية د لمنتخاب. التقسيم لاداري. لجيهات. من مورا لخطاب ديال لمليك محمد السادس ف2010، دارت لحوكومة برنامج غيعطي لحوكم الداتي لكل جهة من لجيهات دلمغريب، ودارت واحد اللجنة سميتها اللجنة الاستشارية للجهوية، هي تابعة للحوكومة تكلفات باش تصاوب نمودج ديال لاقاليم اللي عندها حوكم داتي. اللجنة دارت تقرير سماتو "اطلس التقطيع الجهوي المقترح" واللي فيه 12 جيهة. وفاطار اللامركزية ولجهوية اللي اعتمدتها لمملكة لمغربية، التقسيم لاداري من 2015 داير هاكا: لجغرافيا. لموقيع. لمغرِيب جَا هُو تَّالي فشَّمَال لغْربي ديال لقارة دافريقيا، ؤ هو تَّالي فلجَنوب لغْربي ديال لبحر لبيضْ لمتوسط، ؤ فشرق ديال لمحيط لاطلسي. المغرب كاين فشَّمال ديال دّْوِيرَة دلاستواء، و فْلغربْ ديال لخط ديال ݣرينيتش، و تايدوز فلجانوب ديالو دّْوِيرَة ديال سَرطان. لمغريب عاود كاين بين لخطوط ديال طول 1 درجة، و17 درجة، فلغرب ديال خط ݣرينيتش، وبين دّْوِيرَات ديال لعرض 21 درجة و36 درجة فشمال ديال دّْوِيرَة دلاسْتواء. لمغريب عندو حدود طبيعية، حيت تانلقاوه تايطل على لبحر لبيض لمتوسط فشَّمال، بخط دساحل تايوصل ل450 كلم. وتايطل من لغرب على لمحيط لاطلنتي بخط دساحل تايوصل ل 3050 كلم، و فلمجموع تانلقاو 3500 كلم من لخط ديال ساحل. اما لحدود سياسية ديال لمغريب فتالقاو الدولة ديال لجزاير فشرق، و فلجانوب و لجانوب شرقي، كاينة دولة ديال موريطانيا. لمغريب هو بين دول لي كاينة فلجانوب ديال لبحر لبيض لمتوسط، و هو لْخْرْ فشمال لغربي ديال مْجموعة دُول دلمغريب لكبير و افريقية، كيف ما كاين فلجانوب ديال لقارة د اوروبا و هو لي قريب ليها من افريقيا، حيت تايفصلو على صبليون غير لمضيق ديال جبل طارق. هاد لموقع ديال لمغريب هو موقع ستراتيجي لافريقيا ولدول ديال لمغريب لكبير، حيت قريب من اوروپا، و حيت محلول على جوج دجوايه ديال لبحر، (لبحر لبيض لمتوسط ولمحيط لاطلسي)، و كايتعتابر طرف مهم فلمضيق ديال جبل طارق، لي هو واحد من لممرات لمهمة فتيجارة فلعالم. لموقع ديال لمغريب ستراتيجي حتى بنسبة للاتحاد ديال اوروبا، حيت لقرب ديالو ليها تايخليه بحال شي باب كاتنفاتح منو اوروبا على افريقيا من ناحية الاقتصاد. تضاريس. التلتاين ديال لمغرب الشمالي فيه غير الجبولة، وكيوصل لعلو ديال بعضها لكتر من 4000 ميترو فوق لبحر. جبل توبقال هو لعالي فيهوم ݣاع وكيوصل لعلو ديالو لـ 4167 ميترو. لمغريب هو لبلاد لوحيدة فشمال افريقيا و الشرق الاوسط لي فيها سلسلة ديال جبولة كاملة، ولي هي السلاسل ديال جبال لاطلس، بطروفة ديالو بتلاتة: لاطلس لكبير ولاطلس لمتوسط ولاطلس الصغير. وزيد على هاد شي سلسلة جبال الريف لي الراس لعالي فيها هو جبل تدغين بلعلو ديال 2456 ميتور. السهول فلمغريب كبيرة وشادة من جبال الريف حتالين لاطلس لمتوسط. لحوض ديال واد سبو فيه سهول لعلو ديالهوم صغير، فيه ويدان وهضبات كتزرع فيها بعض لمحاصيل. فسهل لغرب غاتلقا الشمندر، قصب السكار، الروز والطابا. فهاد السهل كاينا غابة لمعمورة لي فيها كيحطبو العرعار والكاليبتوس. كنلقاو سهول خرى بحال دياول هضاب لفوسفاط وهضاب الشاوية، كنلقاو سهل دكالة، وفالشرق كاين سهل تادلة. فالجانوب كاين سهل لحوز فمنطاقة مراكش، وسهل سوس لي داير على شكل متلات فلخاريطة حيتاش تيحدوه جبال لاطلس لكبير ولاطلس صغير ولمحيط لاطلسي، وكاينين سهول خرين بحال اللوكوس، نكور، تريفة، وادي ورغة، سهل بهت، سهل اناون. فلجانوب عاوتاني كاينا حتى الصحرا، لي فيها عروݣ بحال عرݣ الشابي فلحودود مابين لمغريب ودزاير، ولي هو اكبر عرݣ فيه لحجر والرملة. بعض الرمال يقدو يوصلو لعلو ديال 200 ميترو. لمناخ. المناخ ديال لمغريب كايڤاري على حساب البلايص، متوسطي فالشمال، محيطي فلغرب وصحراوي فلجانوب. لبلايص لي فيها لبحر فيها واحد لمناخ معتادل. النص ديال الشمال كيدوزو فيه جوج ديال لفصول: فصل ناشف كيجي مابين شهر 5 وشهر 9، وفصل كتكون فيه الشتا كيجي مابين شهر 10 و4. اما لجانوب كيسيطر عليه لمناخ الصحراوي لي ناشف وسخون بزاف. كيتاتر لمناخ ديال لمغريب بواحد الضاهرة جوية لي هي تدبدب ديال شمال لاطلسي. هاد الضاهرة كتحكم فشتا والتلج لي كيجيو للمغريب من جيهة لمحيط لاطلسي. حيات لبر. لحياوانات. تروة ديال لمغريب لحياوانية كبيرة وبزاف، حيتاش لموقع ولجغرافيا ديالو كيلعبو دور كبير باش تعيش حياوانات كتيرة من افريقيا واوروبا. الحياوانات لي كتيرة بزاف فلمغريب هي الطير، لي واصل لعدد ديال النواع ديالهوم ل454 نوع، 5 دخلها بنادم لبلاد و156 نوع نادر. من اشهر التديات لي كاينا فلبلاد هي اسد لاطلس، هو واحد لكائن منقارض فالطبيعة وكانو الرومان كيجيبوه لحلبات ديال لمصارعة باش يدابز مع لمصارعين. ربيع و الشجار. الجبال ديال لمغريب كاينوض فيهم لعرعار و لبلوط و لارز و ربيع جبلي اخور. السهول كينوض فيهوم الزيتون والمصطكا وارݣان لي كاين فبلايص كتار ديال جبال لاطلس وكاين غير فلمغريب. فلمناطق ديال الداخل كينوض لحلفة و الشيبة، اما النخل كاين فلواحات ديال لجانوب. لمغريب عندو موشكيل كبير مع التصحور، حيت كاتدي ليه كل عام 31 هيكتار من لغابات ديالو فلعام. هاد لموشكيل مكاينش غير فلجانوب ولكن حتى الشمال حيتاش من 1920 لدابا مشات النص من غابة لمعمورة. اما لجانوب يادلي فراه الرملة جاتليه على 280. 000 هيكتار ووصلات لواحات ديال درعة و زيز و ولات 1500 نوع من الربيع مهددة بلنقيراض، تقريبا كولها من لانواع لي كاينا غير فلمغريب. ومن لاسباب لي خلات هاد الضاهرة تزيد هي الجفاف و التراب لي كايزيد يولي مالح و لحطيب لعشوائي ديال لغابات. لمجتمع. الناس. اوّل احصاء د سّكان تدار ف لمغريب مورا سّتيقلال ف 1960، تّلقا فيه بلي كاينين 11. 598. 070 لي ساكنين ف لبلاد، سوا مغاربا ؤلا اجانب. ؤ نقاسمو ل 3. 403. 798 ف لمدون (29، 3%) ؤ 8. 194. 272 ف لمناطق لقروية (70، 7%). عدد سكان لمغريب ليوما هو 36. 5 مليون دبنادم، بواحد زيادة ديال 1. 26% كل عام. كتر من 100. 000 براني ساكنين فلمغريب، غلبيتهم اما صبلبون اولا فرانصيص شادين التقاعود اولا من الناس لي خدامين فالشركات ميلتيناسيونال. هاد النسبة ديال الزيادة نقصات على لفترة ما بين 1971 و1982، لي وصلات فيها ل2. 8%. الدراسات الجديدة بينات بلي غالبية لعرب ولامازيغ الي كنفرقوهم باللوغة ديالهوم ماكايختالفوش على بعضياتهم من ناحية التركيبة لويراتية ديالهوم بزاف. هاد لابحات بينات بلي عملية التعريب لي طرات فلمغريب ما هي الا استيعاب تقافي. لهابلوݣروپ-Y هو واحد لكروموزوم كيمشي من لواليد لولدو بلا حتى تغيير جيل من مورا جيل. الدراسات لي دارت على لمغاربة بينات بلي 81. 7% منهوم كينتاميو لهابلوݣروپ E (وهو لي كيميز الساكينة لامازيغية) ومابينهوم 72. 6% كينتاميو لواحد الشعبة ديال هاد لهابلوݣروپ وهي E1b1b سواء فلبلايص لي كاتهضر فيها الناس بلعربية ولا لامازيغية. واحد لاقلية من الساكنة 13. 3% كتنتامي للهابلوݣروپ J (وهو لي كايميز الساكنة الشرق-اوسطية بحال لعرب وليهود). لاديان. اغلبية الناس فلمغريب كتامن بالدين لاسلامي، ولي هو دين الدولة، وحتى دستور د 2011 زاد اكد على هادشي، واكد على ان الدولة كتضمن حرية التعبد لݣاع الشعب. فلحسابات ديال الدولة 99% من الشعب مسلمين، وافتيراضان كلهم من السنة، مع واحد لاقلية مسيحية واقلية يهودية. الدراسات ولاحصاءات لي ماشي رسمية لقات بلي 80-95% ديال الشعب لمغريبي بلقليلة متدين. {{مرجع ويب |url=https://www. gallup-international. bg/en/33531/losing-our-religion-two-thirds-of-people-still-claim-to-be-religious/ |title=Losing Our Religion؟ Two Thirds of People Still Claim to Be Religious |accessdate=2020-08-11 |archive-date=2022-04-11 |archive-url=https://web. archive. org/web/20220411115246/https://www. gallup-international. bg/en/33531/losing-our-religion-two-thirds-of-people-still-claim-to-be-religious/ |url-status= }} حسابات دارو على الاف ديال لمغاربة لقات بلي مابين 3-14% من لي تجاوبو ݣالو بلي هوما ماشي متدينين، و1% ݣالو بلي راهم ملحيدين. دراسة ديال 2020 ݣالت بلي اعداد اللادينيين فلمغريب تضرب 4 دلمرات وبلي اغلبيتهوم شباب، وباللي النسبة لميئوية ديالهوم وصلات 15% من لمغاربة. لقتيصاد. لمغريب من الدول لي نامية ولي عندها قتصاد حر و كونطرات ديال التبادل الحر مع بزاف ديال البلدان بحال ميريكان و لبلدان لؤروپية و تركيا و لاردن و تونس و لامارات. هاد الكونطرات مع الموقع الاستراتيجي ديال البلاد تيعاونها باش يكون عندها ستثمارات كبار و كتار. الناتج الداخلي الخام ديال المغرب كان داز 61 مليار دولار فعام 2006 لي تيعني 2000 دولار للواحد فالعام. كان عند لمغرب ف 2007 مبادلات بزاف مع اوروپا مبعدها اسيا و مبعدها ميريكان و عاد افريقيا. من 1993 ولحوكومة خدامة باش دير خوصصة لبعض ليسيكتور بريڤي باش تحيد عليها شوية من التقل لي كانت هازاه. لخدمات. السياحة هي لي كاتجي اللولة مابين لخدمات، حيت جابت لبلاد كتر من 77 مليار درهم ف2018 وجاء لمغريب 11. 3 مليون سائح ف2018. كتعتابر مراكش هي لمدينة السياحية لولا فلمغريب و كاتبعها مدينة اݣادير، و عاد باش لمدون ديال طنجة، كازا، فاس، ورزازات، الرباط، تطوان، مكناس، و الصويرة. المغرب عضو فلمجليس التنفيدي ديال منطمة السياحة العالمية وهادشي من 2007. احسن مواقع السياحة فلمغريب: جبال الاطلس، مغارة هرقل، قصبة بن حدو، وليلي. صناعة. قطاع الصناعة فالمغرب عندو 28% ديال الناتج الداخلي الخام. الصناعات لي تيتميز بها هي لي صناعات الغذائية والكيماوية لي المغرب تيتعبر اهم مصنع فافريقيا مبعد جنوب افريقيا. كاينا ايضا الصناعة الصيدلية لي تتغطي 90% من الطلب المحلي. لمغريب عندو مصفاة المحمدية لي هي من لاكبر فافريقيا الشي لي تيعطيه صناعة بتروكيمياوية مزيانة. صناعة النسيج معروفة فالمغرب لي هو اول مصدر للاتحاد الاوروبي. مؤخرا بدا لمغرب فصناعة السيارات مبعد مادار اتفاقيات مع شركات عالمية بحال رونو نيسان، وكاتݣول التوقعات بلي لمغريب غايصدر مليون سيارة ف2023. فلاحة. عن لمغرب بزاف ديال التيساع باش ايدير الفلاحة تقريبا 3 مرات مساحة ديال بلجيكا. هاد الفلاحة تتنتج خصوصا القمح والشعير والذرة والقطنيات والجلبانا والعدس واللوبيا. كاينا حتا الفلاحة ديال الفواكه والزيتون وحتا تربية الماشية. لمساحة لمسقية فلمغريب وصلات 16000 كيلوميتر مربع. لمغريب هو التاني فلعالام من ناحية التصدير تاع لحوامض والسابع فانتاج زيت الزيتون. لمغريب من اكبر الدول لي كاتنتج لحوت فلعالام، بلمقدار ديال 1. 34 مليون طن ف2016 بوحدها، صدر منها 644 الف طن. لمعادن. كاين بزاف ديال المعادن فالمغرب بحال الحديد والكوبالت والنحاس والزنك والفضة والانتيمون والمنغانيز والرصاص والفليور ولكن لموهيم فيهوم هو الفوسفاط لي لمغريب هو ثالث فلعالم من ناحية لينتاج منبعد ميريكان والشينوا واللول فالعالام من جيهت لمخزون. وف2003 تكتاشفات شي كميات ديال الدهب حدا اكادير. طاقة. لمغرب ما تاينتجش بزاف ديال الطاقة غير شي 5% من داكشي لي تايحتاج وتيستورد الباقي. لمغريب ما عندوش انتاج كبير ديال لانتراسيت ولغاز، وخا تكتاشفات كميات من لݣاز الطبيعي. بدا لمغرب تيستتمر فالطاقة المتجددة بحال الطاقة الشمسية وديال الريح باش اطيح النسبة ديال داكشي لي كيستاورد. لمغريب عندو محطات ديال الطاقة الشمسية قريب تولي تنتج ليه 2 جيݣاوات ديال الضو ف2020. التقافة. لاعياد لوطنية. هاد الطابلو فيه ليستة ديال لاعياد لوطنية والدينية فلمغريب. بلايص اليونيسكو د ترات لعالامي. لمغريب فيه 9 ديال لبلايص اللي معترف بيها عند منظمة ليونيسكو ديال تراث العالامي فلكلاصمون ثقافي. اللول كان فعام 1981 و لخر كان عام 2012. لمواقع مرتبة بحال هكدا: كاين مواقع اخرى اللي حطها لمغريب فلائحة رمزية اللي كترشحها تكون معترف بها من اليونيسكو و اللي هي: